section_heading: Počeci
paragraph_text: Klub Charlton Athletic je 9. lipnja 1905. godine osnovala mladež stara između 15 do 17 godina na području današnjeg Thames Barriera. U prvim godinama postojanja kluba napredak Charltona je ometan jer je u blizini postojao nogometni klub Woolwich Arsenal (današnji Arsenal) koji je bio jedan od najvećih klubova u Engleskoj. Tako su prošle mnoge godine dok Charlton nije počeo nastupati u lokalnim ligama. Kad se Woolwich Arsenal 1913. preselio u sjeverni London, Charlton je dobio priliku da se razvije te se plasirao u seniorsku Lewisham ligu. Završetkom 1. svjetskog rata klub se pridružuje Kent ligi u kojoj je odigrao jednu sezonu (1919./20.) nakon čega Charlton Athletic postaje profesionalni klub. S ciljem profesionalizacije kluba, trenerom Charltona je imenovan Walter Rayner. Nakon što je klub pristupio Južnoj ligi u kojoj je nastupao u sezoni 1920./21. Charlton je zaigrao u sklopu The Football League. Prva utakmica u tom prvenstvu odigrana je u kolovozu 1921. godine protiv Exeter Cityja u kojoj je Charlton pobijedio minimalnim rezultatom. 1923. klubu je predloženo da se spoji s Catford Southendom kako bi se stvorila jača momčad s većom podrškom. Zbog toga je klub u sezoni 1923./24. nakratko nastupao u Catfordu na tamošnjem Mount stadionu. Umjesto tradicionalnih crvene i bijele boje kluba, Charlton je koristio dresove sa svijetlo i tamno plavim okomitim prugama. Ipak, taj potez je propao tako da se klub vratio na svoj Valley stadion.